Sultanah Haminah Hamidun

Che Puan Besar Hajah Haminah binti Haji Hamidun (dilahirkan pada 15 Julai 1953) ialah suri kedua kepada Sultan Kedah, Almarhum Sultan Abdul Halim Mu’adzam Shah, dan kekanda ipar kepada Sultan Sallehuddin. Baginda merupakan Sultanah Negeri Kedah Darul Aman semenjak kemangkatan suri pertama paduka suami baginda pada tahun 2003 sehinggalah kemangkatan paduka suaminya pada tahun 2017, setelah itu baginda dikenali sebagai Yang Maha Mulia Che Puan Besar Hajah Haminah binti Haji Hamidun, Che Puan Besar Kedah iaitu gelaran yang dikurniakan kepada balu Almarhum Sultan Kedah yang masih hidup.  Baginda juga merupakan Seri Paduka Baginda Raja Permaisuri Agong ke-14 apabila paduka suami baginda ditabalkan sebagai Yang di-Pertuan Agong Malaysia buat kali kedua pada tahun 2011.

Kehidupan peribadi
Dilahirkan sebagai orang kebanyakan, baginda mula dikenali pada 25 Disember 1975 apabila baginda mengahwini Sultan Kedah ketika berusia 22 tahun dan menjadi isteri kedua kepada paduka suaminya. Che Puan Haminah binti Hamidun kemudian dikurniakan gelaran Yang Teramat Mulia Che Puan Kedah. Maklumat tentang baginda pada masa itu tidak banyak diketahui walaupun baginda sering mengiringi paduka suaminya.

Latar belakang
Tuanku Hajah Haminah berasal dari Kampung Matang Jelutong, Bagan Serai, Perak. Baginda memulakan persekolahan di Sekolah Kebangsaan Matang Jelutong dan kemudianya di Sekolah Menengah Inggeris Bagan Serai.

Hobi
Tuanku Hajah Haminah merupakan seeorang yang sangat aktif bersukan dan antara hobi baginda ialah bermain golf. Baginda juga merupakan antara kerabat diraja yang paling banyak menerima anugerah dan pengiktirafan antarabangsa dalam lapangan sukan terutamanya sukan Golf.

Pertabalan sebagai Sultanah Kedah
Berikutan kemangkatan Sultanah Bahiyah pada tahun 2003, Istiadat Pertabalan Kebawah DYMM Tuanku Sultanah Kedah yang baharu telah diadakan dengan penuh adat istiadat diraja Kedah di Balairong Seri Istana Anak Bukit, Alor Star pada 9 Januari 2004.

Adat Istiadat dimulakan dengan paluan nobat dan keberangkatan tiba Kebawah Duli Yang Maha Mulia Sultan Kedah dan Yang Teramat Mulia Che Puan Haminah binti Haji Hamidun ke Balairong Seri. 

Selepas bacaan doa dan pengisytihraan Sultanah Kedah yang baharu oleh Menteri Besar Kedah, Dato' Seri Syed Razak Syed Zain, Sultan Kedah berkenan memakaikan tiara kepada Kebawah Duli Yang Maha Mulia Sultanah Haminah sebagai tanda simbolik pertabalan isteri baginda sebagai Sultanah Kedah yang baharu.
           
   Potret sebagai Sultanah Kedah

Raja Permaisuri Agong XIV

Baginda ditabalkan sebagai Raja Permaisuri Agong ke-14 pada 11 April 2012. Baginda sering mengiringi Sultan Abdul Halim dalam beberapa urusan rasmi di dalam dan luar negara.

Selepas kemangkatan Sultan Kedah 
Berikutan kemangkatan Sultan Abdul Halim Mu’adzam Shah, Sultan Kedah yang ke-29 iaitu Sultan Sallehuddin Ibni Almarhum Sultan Badlishah berkenan mengurniakan gelaran Yang Maha Mulia Che Puan Besar Kedah bersama dengan Darjah Seri Paduka Mahkota Kedah kepada Tuanku Hajah Haminah sempena sambutan ulang tahun hari keputeraan rasmi Sultan Kedah Sultan Sallehuddin Ibni Almarhum Sultan Badlishah yang ke-76 di Istana Anak Bukit pada 21 Januari 2018.

Minat
Tuanku Hajah Haminah diketahui meminati aktiviti-aktiviti sukan seperti golf, tenis dan badminton. Baginda juga gemar mendengar muzik. Baginda telah menyertai pelbagai kejohanan sukan golf di Kedah dan memulakan kejohanan sukan gold wanita amatur seperti Kedah International Red Tee Invitational di Langkawi.

Terasul, gelaran, kurniaan dan lambang

Terasul dan gelaran
15 Julai 195325 Disember 1975: Cik Haminah binti Hamidun
25 Disember 197521 November 2003: Yang Teramat Mulia Che Puan Haminah binti Haji Hamidun, Che Puan Kedah
21 November 200312 Disember 2011: Kebawah Duli Yang Maha Mulia Sultanah Hajah Haminah, Sultanah Kedah
13 Disember 201112 Disember 2016: Kebawah Duli Yang Maha Mulia Seri Paduka Baginda Raja Permaisuri Agong XIV Tuanku Hajah Haminah
12 Disember 201611 September 2017: Kebawah Duli Yang Maha Mulia Sultanah Hajah Haminah, Sultanah Kedah
11 September 201721 Januari 2018: Yang Maha Mulia Sultanah Hajah Haminah, Sultanah Balu
21 Januari 2018kini: Yang Maha Mulia Che Puan Besar Hajah Haminah binti Haji Hamidun, Che Puan Besar Kedah

Kurniaan

Baginda telah dikurniakan darjah berikut:

Darjah kebesaran Kedah 
  Ahli Darjah Kerabat Yang Amat Mulia Kedah (DK, 9.1.2004). 
  Ahli Darjah Kerabat Halimi Yang Amat Mulia Kedah (DKH, 15.7.2008).
  Ahli Darjah Utama Sri Mahawangsa Yang Amat Dihormati (DMK, 20.1.2017).

Darjah kebesaran Malaysia 
  Penerima Darjah Utama Seri Mahkota Negara (DMN, 2012).

Darjah kebesaran luar negara 
  : Dame Grand Cordon of the Order of the Precious Crown (2013).
: Dame Grand Cross of the Order of Chula Chom Klao (2.9.2013).

Rujukan

Kelahiran 1953
Orang hidup
Orang dari Perak
Haminah Hamidun
Muslim Malaysia
Orang Malaysia berketurunan Melayu
Penerima Darjah Utama Seri Mahkota Negara
Sultanah Kedah
Penerima Darjah Kerabat Halimi